“ดั๊บเบิ้ล เอ” มาแรง! ขายหุ้นกู้หมดเกลี้ยง 5,000 ล้านบาท
ดั๊บเบิ้ล เอ ปลื้มกระแสดี สามารถปิดการจำหน่ายหุ้นกู้ที่เสนอขายทั้งสิ้น 5,000 ล้านบาท หมดในเวลาอันรวดเร็ว ขอขอบคุณนักลงทุนรายย่อย สถาบันการเงิน และผู้จัดจำหน่ายหุ้นกู้ ที่ให้ความเชื่อมั่นต่อความแข็งแกร่งของธุรกิจ ส่งผลให้ประสบความสำเร็จในการจำหน่ายหุ้นกู้ครั้งนี้
“ดั๊บเบิ้ล เอ” มาแรง! ขายหุ้นกู้ 3 รุ่น มูลค่ารวม 5,000 ล้านบาท หมดเกลี้ยงในเวลาอันรวดเร็ว หลังจากเสนอขายระหว่างวันที่ 17,18 และ 21 ก.พ.65 
25 ก.พ. 2565

บริษัท ดั๊บเบิ้ล เอ (1991) จำกัด (มหาชน) ประกาศความสำเร็จหลังจากเสนอขายหุ้นกู้ ระหว่างวันที่ 17,18 และ 21 กุมภาพันธ์ พ.ศ.2565 ซึ่งได้รับความสนใจจากนักลงทุนเป็นอย่างมากเกินกว่าจำนวนที่ตั้งเป้าไว้ที่ 3,000 ล้านบาท จนต้องนำหุ้นกู้สำรองเพื่อเสนอขายเพิ่มเติมออกจำหน่ายรวมมูลค่าทั้งสิ้น 5,000 ล้านบาท ทำให้หุ้นกู้จำหน่ายหมดในเวลาอันรวดเร็ว ทั้งนี้หุ้นกู้ที่ออกจำหน่ายมี 3 รุ่น ได้แก่ หุ้นกู้รุ่นอายุ 4 ปี 6 เดือน ผลตอบแทน 4.25% ต่อปี รุ่นอายุ 5 ปี 6 เดือน ผลตอบแทน 4.50% ต่อปี และ รุ่นอายุ 7 ปี ผลตอบแทน 4.85%ต่อปี โดยจ่ายดอกเบี้ยทุก 3 เดือนตลอดอายุหุ้นกู้
นายโยธิน ดำเนินชาญวนิชย์ กรรมการผู้จัดการใหญ่ บริษัท ดั๊บเบิ้ล เอ (1991) จำกัด (มหาชน) กล่าวว่า ดั๊บเบิ้ล เอ ขอขอบคุณนักลงทุนทุกท่าน ทั้งกลุ่มนักลงทุนสถาบัน และกลุ่มนักลงทุนทั่วไปทั้งรายใหม่และรายเดิม ที่ให้ความเชื่อมั่นในศักยภาพของบริษัทฯ ในการบริหารจัดการธุรกิจ พร้อมปรับตัวรองรับทุกสถานการณ์อยู่ตลอดเวลา รวมทั้งให้การสนับสนุนกิจการของบริษัทฯ ด้วยดีมาตลอด โดยเงินระดมทุนที่บริษัทฯ ได้รับจะนำไปดำเนินการตามวัตถุประสงค์ของการออกหุ้นกู้ในครั้งนี้
โดยตลอดระยะเวลาที่ผ่านมาธุรกิจของดั๊บเบิ้ล เอ ได้เติบโตขึ้นอย่างต่อเนื่อง ผ่านการพัฒนาแบรนด์สินค้า Double A  และขยายการลงทุนในธุรกิจต่างๆ เพื่อเพิ่มศักยภาพ และขีดความสามารถในการแข่งขัน ตอบสนองความต้องการผู้บริโภคและตลาดในยุคปัจจุบัน